Ple urgent a Paterna per a aprovar un conveni de 10.000€ amb Farmamundi d'enviament de medicaments i material sanitari a Ucraïna
10/03/2022

# Ple urgent a Paterna per a aprovar un conveni de 10.000€ amb Farmamundi d'enviament de medicaments i material sanitari a Ucraïna

[![ Ple urgent a Paterna per a aprovar un conveni de 10.000€ amb Farmamundi d'enviament de medicaments i material sanitari a Ucraïna ](/images/noticias/2022/3/7943/7943_lg.jpg)](/images/noticias/2022/3/7943/7943_lg.jpg)

10.03.2022

*   L'Ajuntament ha aprovat aquesta vesprada per unanimitat en un ple extraordinari aquest conveni que permetrà a Paterna contribuir de manera eficaç a l'acció humanitària directa a Ucraïna a través d'un distribuïdor d'ajuda humanitària acreditat i sense ànim de lucre com Farmamundi, que ja ha participat en tres enviaments humanitaris al poble ucraïnés través de l'Agència Espanyola de Cooperació Internacional per al Desenvolupament.
*   Durant la visita que han realitzat aquest matí l'Alcalde Juan Antonio Sagredo i la regidora d'Inclusió Social, Isabel Segura a les instal·lacions de Farmamundi en el Parc Tecnològic de Paterna, el director general de l'ONG local, Joan Peris ha dirigit una crida a la ciutadania paternera per a recomanar-los que prioritzen les donacions econòmiques sobre les materials, sobretot en el cas de recollides de medicaments, missatge emés durant el ple.

L'Ajuntament de Paterna ha aprovat aquesta vesprada per unanimitat, en un ple extraordinari convocat amb caràcter d'urgència, la signatura d'un conveni entre el consistori i l'ONG local _Farmamundi_ per a col·laborar en la compra i enviament de medicaments i material sanitari destinat a atendre la població ucraïnesa víctima del conflicte armat.

L'acord de col·laboració, dotat de 10.000 euros, té com a objectiu la contribució de Paterna a l'acció humanitària directa a Ucraïna a través un distribuïdor d'ajuda humanitària acreditat d'emergència com ho és _Farmamundi_. _“L'objectiu és garantir que la solidaritat de Paterna arriba a Ucraïna d'una manera eficient a través dels recursos que realment es necessiten com són els medicaments i el material sanitari”,_ ha explicat l'Alcalde de Paterna, Juan Antonio Sagredo durant la sessió plenària.

Aquest conveni forma part del conjunt d'actuacions impulsades pel consistori paterner per a ajudar a Ucraïna i se suma a l'habilitació del Gran Teatre Antonio Ferrandis com a _Punt oficial d'Ajuda a Ucraïna_ centrat en la recollida de material urgent per a garantir una ajuda humanitària adequada.

Aquest mateix matí, l'Alcalde Juan Antonio Sagredo i la regidora d'Inclusió Social i Polítiques d'Igualtat, Isabel Segura han visitat les instal·lacions de _Farmamundi_ en el Parc Tecnològic acompanyats pel director general de l'ONG, Joan Peris per a conéixer, de primera mà, com estan gestionant tota l'ajuda d'emergència.

Durant la trobada, Joan Peris ha fet una crida a la ciutadania paternera perquè prioritze les donacions econòmiques sobre les materials a través de les coordinadores d'ONG’s que estan sobre terreny ucraïnés, sobretot en el cas de les recollides de medicaments, un missatge que s'ha emés durant la sessió plenària extraordinària.

L'ONG _Farmamundi_, com a distribuïdor d'ajuda humanitària sense ànim de lucre, acreditat per la Direcció General d'Operacions d'Ajuda Humanitària de la Unió Europea (ECHO per les seues sigles en anglés), i entitat proveïdora de medicaments i material sanitari a l'Agència Espanyola de Cooperació Internacional per al Desenvolupament (AECID), ha participat ja en tres enviaments humanitaris realitzats a Ucraïna per part del Ministeri de Relacions Exteriors i Cooperació, a través de l'Oficina d'Acció Humanitària i Emergències de la AECID, l'últim d'ells realitzat aquesta mateixa setmana.

L'Associació Farmacèutics Mundi (FARMAMUNDI) és una Organització No Governamental per al Desenvolupament (ONGD) sense ànim de lucre, amb personalitat jurídica pròpia, que treballa des de 1991 en la gestió de projectes de Cooperació Internacional al Desenvolupament i Ajuda Humanitària, particularment en el dret global a la salut amb especial atenció a assegurar que les persones i col·lectius més vulnerables i víctimes de catàstrofes d'origen natural o humà, exercisquen el seu dret a la salut i disposen d'atenció sanitària. Per a això, FARMAMUNDI presta especial èmfasi al subministrament i la distribució, on es requerisca, de medicaments essencials, productes farmacèutics, materials i equips sanitaris.